’n Mens kon omtrent nie jou uie solank in ’n pan op die stoof braai ter voorbereiding vir aandete nie, want jy sou dit sweerlik verbrand met al die sepie-opwinding.
’n Mens kan nou net wonder of Rick steeds ’n verloofring aan Maya se vinger sal steek as hy uitvind sy het hom nooit van haar verlede vertel nie?
’n Mens kon byna voel hoe jy saam met Bonita mal word soos sy tussen twee van haar geliefdes moes kies: “Moor jou skoonma, of ek maak Vince van kant,” het Lucille, die wrede skollie, haar gedreig.
Maar die saggeaarde bloemis kon dit nie oor haar hart kry om die moederlike Charmaine te vermoor nie en het ’n vindingryke plan bedink om Lucille te fop.
Genadiglik het Vince die booswigte wat hom aangehou het, vroeër gefnuik en kon hy Bonita betyds keer voor sy Vivian die ewigheid instuur.